ওয়েস্ট ইন্ডিজ সফরে যে তাঁকে উইকেট পাওয়ার জন্য রীতিমতো লড়াই করতে হবে, স্বীকার করে নিয়েছেন আর. অশ্বিন। বোর্ডের ওয়েবসাইটে দেওয়া সাক্ষাৎকারে তিনি বলেছেন, ‘‘ওয়েস্ট ইন্ডিজের মন্থর উইকেটে বল করটাই বড় চ্যালেঞ্জ স্পিনারদের কাছে। সারাদিন হয়তো লম্বা স্পেনে একঘেয়ে বোলিং করতে হবে।’’
চার টেস্টের সিরিজ শুরু হওয়ার আগে প্রস্তুতি হিসেবে ওয়েস্ট ইন্ডিজ বোর্ড প্রেসিডেন্টস একাদশের বিরুদ্ধে দু’টো ম্যাচ খেলছে ভারতীয় দল। একটা ম্যাচ ইতিমধ্যেই খেলে ফেলেছেন বিরাট কোহলিরা। প্রথম দু’দিনের ম্যাচে অবশ্য বিশ্রাম দেওয়া হয়েছিল অশ্বিনকে। খেলেছিলেন লেগস্পিনার অমিত মিশ্র। চার উইকেট নিয়েছিলেন তিনি। 
বোর্ড প্রেসিডেন্টস একাদশের বিরুদ্ধে দ্বিতীয় প্রস্তুতি ম্যাচে দলে ফিরছেন অশ্বিন। তিন দিনের ম্যাচ শুরু হবে বৃহস্পতিবার থেকে। ভারতের তারকা স্পিনার বলেছেন, ‘‘আমি সামনের দিকে তাকাতে চাই। এই ধরনের উইকেটে বল করার চ্যালেঞ্জ নিতে আমি তৈরি। আগের ম্যাচটা আমি দেখেছি। উইকেটে অত্যন্ত মন্থর। বাউন্সও নেই।’’ তিনি যে সারাদিন বল করার জন্য তৈরি, সেটাও জানিয়ে দিয়েছেন অশ্বিন। বলেছেন, ‘‘লাইন এবং লেংথ বজায় রেখে সারাদিন ধরেই বল করে যেতে হবে। তবে ধৈর্য হারালে চলবে না।’’ সঙ্গে যোগ করেছেন, ‘‘প্রথম উইকেট তুলে নেওয়াটাই হচ্ছে সবচেয়ে গুরুত্বপূর্ণ। এটা করতে পারলে দ্রুত সাফল্য পাওয়া যাবে। আগের ম্যাচে প্রথম উইকেট পাওয়ার জন্য অমিতকে ১৫-১৬ ওভার বল করতে হয়েছিল।’’
ভারতীয় দল যে ওয়েস্ট ইন্ডিজকে যথেষ্ট গুরুত্ব দিচ্ছে, স্পষ্ট করে দিয়েছেন অশ্বিন। বলেছেন, ‘‘ওয়েস্ট ইন্ডিজ দলে প্রচুর অলরাউন্ডার আছে। এবং যথেষ্ট শক্তিশালী দল।’’ তাঁর ওপরেই মূলত থাকবে স্পিন আক্রমণে নেতৃত্ব দেওয়ার দায়িত্ব। অশ্বিন বলেছেন, ‘‘আমি গর্বিত এই দায়িত্ব পেয়ে। আমাদের জন্য অনেক কঠিন চ্যালেঞ্জ অপেক্ষা করে রয়েছে। আমি যাতে নিজের সেরাটা দিতে পারি, সেদিকে তাকিয়ে গোটা দল। আমার প্রধান লক্ষ্য থাকবে মাঠে প্রতিপক্ষকে চাপে রাখা।’’